ตลท.ดึง4กลุ่มธุรกิจเข้าตลาดหุ้น
ตลาดหลักทรัพย์เดินหน้าดึงบริษัทใหม่ๆใน4กลุ่มธุรกิจเข้าตลาดหุ้น
2 ส.ค. 2553

ตลาดหลักทรัพย์เดินหน้าดึงบริษัทใหม่ๆใน4กลุ่มธุรกิจเข้าตลาดหุ้น
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย ในฐานะประธานคณะอนุกรรมการสรรหาและพัฒนาบริษัทจดทะเบียน เปิดเผยว่า ที่ประชุมคณะอนุกรรมการฯ ซึ่งประกอบด้วยผู้นำระดับสูงขององค์กรทั้งภาครัฐและเอกชน เห็นควรให้ผลักดันแผนกลยุทธ์ในการเพิ่มจำนวนบริษัทจดทะเบียนในตลาดหลักทรัพย์ฯ และตลาดหลักทรัพย์ เอ็ม เอ ไอ โดยตั้งเป้าหมายที่จะเพิ่มบริษัทจดทะเบียนจากกลุ่มประกัน กลุ่มสื่อสารและโทรคมนาคม กลุ่มยานยนต์และชิ้นส่วนยานยนต์ พร้อมทั้งกลุ่มพลังงานและพลังงานทดแทนให้มากขึ้น
"คณะอนุกรรมการสรรหาฯ เห็นว่าธุรกิจใน 4 กลุ่มดังกล่าวมีศักยภาพในการเติบโต และมีความต้องการในการใช้เงินทุนเพื่อขยายการเติบโตอีกมากในอนาคต ดังนั้น จึงได้ประโยชน์อย่างยิ่งจากการระดมทุนเพื่อการขยายกิจการด้วยการเป็นบริษัทจดทะเบียน เพราะจะทำให้บริษัทสามารถระดมทุนได้ด้วยต้นทุนที่ต่ำส่งเสริมการเติบโตของธุรกิจ รวมทั้ง ยังเป็นโอกาสที่จะสร้างมูลค่าเพิ่มให้กับบริษัทด้วย" นายสมพลกล่าว
ทั้งนี้ ธุรกิจในกลุ่มประกัน เป็นกลุ่มที่ต้องแปรสภาพเป็นบริษัทมหาชน ตาม พ.ร.บ.ประกันชีวิตและประกันวินาศภัยภายในปี 2555 ในขณะที่กลุ่มสื่อสารและโทรคมนาคม เป็นกลุ่มที่มีแนวโน้มในการเติบโตสูง จึงมีความต้องการเงินทุนเพิ่มมากขึ้นเพื่อสร้างโอกาสทางธุรกิจ ส่วนกลุ่มยานยนต์และชิ้นส่วนยานยนต์ ก็ถือเป็นอีกกลุ่มที่มีศักยภาพการเติบโตสูง โดยประเทศไทยนับเป็นฐานการผลิตในการส่งออกยานยนต์และชิ้นส่วนยานยนต์ที่สำคัญ สำหรับกลุ่มพลังงานและพลังงานทดแทน ถือเป็นกลุ่มที่เป็นธุรกิจพื้นฐานสำคัญและยังต้องเพิ่มการลงทุนอีกมาก จึงนับว่ากลุ่มธุรกิจทั้ง 4 กลุ่มดังกล่าวจะได้ประโยชน์จากการเป็นบริษัท จดทะเบียน
นอกจากนี้ คณะอนุกรรมการสรรหาฯ ยังได้ดำเนินงานร่วมกับสำนักงานคณะกรรมการนโยบายรัฐวิสาหกิจ(สคร.) อย่างต่อเนื่อง ในการสนับสนุนให้บริษัทลูกของรัฐวิสาหกิจ และธุรกิจที่ได้สัมปทานหรือได้รับใบอนุญาตจากภาครัฐเข้าเป็นบริษัทจดทะเบียน รวมทั้งผลักดันการพัฒนาระบบขออนุญาตเสนอขายหุ้นต่อประชาชน โดยใช้หลักการเปิดเผยข้อมูล หรือ Disclosure Based IPO